Priedas Nr. 1

**Pasvalio Mariaus Katiliškio viešosios bibliotekos**

**2018 m. projektinės veiklos ataskaita**

2018 m. Pasvalio M. Katiliškio viešoji biblioteka iš įvairių finansuojančių institucijų gavo dalinį finansavimą 5 projektams. Iš viso gauta 13507 eurai. Dalinį finansavimą skyrė:

Lietuvos Kultūros taryba prie LR kultūros ministerijos (8600 Eur),

Europos Komisijos atstovybė Lietuvoje (1000 Eur),

Pasvalio rajono savivaldybė (500 Eur),

Jaunimo reikalų departamentas prie Socialinės apsaugos ir darbo ministerijos (3407 Eur).

Taip pat 2018 m. Pasvalio M. Katiliškio viešoji biblioteka pateikė 5 projektų, kurie bus įgyvendinami 2019 metais, paraiškas. Finansavimas gautas visiems 5 projektams, preliminari suma 28024 Eur.

Buvo tęsiamos 5 tęstinių projektų veiklos. Bibliotekos darbuotojai prisideda įgyvendinant Pasvalio rajono savivaldybės tęstinį projektą „Business Bag“ (2014–2020 m. INTERREG V-A Latvijos ir Lietuvos programa). Projektas įgyvendinamas 2017–2019 m.

2018 M. ĮGYVENDINTI PROJEKTAI

**Europos dienos šventės projektas „Atveriame EUROPĄ“.**

**Pateiktas Europos komisijos atstovybei Lietuvoje. Dalinis finansavimas – 1000 Eur. Projektas įgyvendintas 2018 m. gegužės mėn.**

Šventės tikslas buvo skatinti Pasvalio miesto gyventojus švęsti Europos dieną, pristatyti Lietuvos ir Europos kultūros paveldą.

Gegužės 7–11 d. 10–18 val. vyko informacinė akcija „Pažink Lietuvą ir Pasvalį per Pasvalią“ Pasvalio viešosios bibliotekos erdvėse.

Visos šventinės savaitės metu buvo galima apžiūrėti M. Katiliškio viešosios bibliotekos Interneto skaitykloje (II a.) eksponuojamą parodą, skirtą Europos dienai „Mes – Europa“.

Gegužės 10 d., ketvirtadienį,  13.00 val.  Pasvalio specialiosios mokyklos kiemelyje vyko amatų paroda-mugė „Iš senolių skrynios“, kurioje dalyvavo Pasvalio specialioji mokykla, Pasvalio specialiosios mokyklos Socialinis globos padalinys, Pasvalio lopšelis-darželis „Žilvitis“, Pajiešmenių pagrindinė mokykla, Pasvalio rajono sutrikusio intelekto žmonių užimtumo centras „Viltis“, Pasvalio r. Grūžių vaikų globos namai, Pasvalio rajono paslaugų ir užimtumo centras pagyvenusiems ir neįgaliesiems, „Gelbėkit vaikus“ Pasvalio vaikų dienos centras „Visada kartu“, Pasvalio Šv. Jono Krikštytojo parapijos vaikų dienos centras, Pasvalio muzikos mokykla.

Iš amatų parodos-mugės šventė persikėlė į Pasvalio miesto aikštę, kurioje Pasvalio miesto gyventojų laukė šventinis renginys „Tegul Lietuvos trispalvė vienija mus!“. Renginyje buvo eksponuojama vaikų piešinių paroda „Pasvalys pasitinka ES“. Pasvalio miesto gyventojai buvo kviečiami sudalyvauti akcijoje, kuri skatino prisiminti savo mezgimo įgūdžius ir taip prisidėti mezgant Lietuvos šimtmečio juostą. Kol vieni mezgė, kiti stebėjo LABAITEATRO teatralizuotą koncertą „Aplink pasaulį 2“, kuris džiugino pačius mažiausius žiūrovus ir jų tėvelius „Aplink pasaulį 2“ tikslas – supažindinti vaikus su kitomis pasaulio šalimis, skatinti vaikų smalsumą geografijai, šalių papročiams, auginti patriotizmą bei meilę gimtinei. Po šio nuotaikingo koncerto visi Pasvalio miesto gyventojai dalyvavo šventinėje akcijoje, kurios metu buvo kuriama „Šimtmečio nuotrauka-nuotaika“. Lietuvos šimtmečio numegzta juosta nebuvo pamiršta – ją visi ištiesė bendrai nuotraukai. Miesto gyventojai susivienijo bendram tikslui – įamžinti šimtmečio nuotaiką nuotraukoje.

Šventė buvo užbaigtaJaunimo erdvės protmūšiu „Aš – Lietuva – Europos sąjunga“, kuriame moksleiviai galėjo pasitikrinti savo žinias apie Europos Sąjungą. Jaunimas su dideliu susidomėjimu, sumaniai atsakinėjo į klausimus.

Iš viso įvairiuose – informaciniuose, edukaciniuose-kūrybiniuose bei pramoginiuose renginiuose – apsilankė apie 800 dalyvių, kurie sužinojo nūdienos aktualijas apie Europos Sąjungą, paminėjo 2018-uosius Europos kultūros paveldo metus bei šiais metais minimą Lietuvos valstybės atkūrimo šimtmetį.

**Projektas „Pasvalios atsivėrimai“.**

**Pateiktas Lietuvos kultūros tarybos Kultūros rėmimo fondo lėšomis finansuojamai programai „Atminties institucijos: inovatyvių paslaugų kūrimo, sklaidos ir viešinimo projektai“. Visas projekto biudžetas 6600 Eur. Gautas dalinis Lietuvos kultūros tarybos finansavimas – 6000 Eur, Pasvalio rajono savivaldybė skyrė 600 Eur. Projekto pradžia 2018 m. kovo 1 d., projekto pabaiga 2018 m. gruodžio 15 d.**

Aktualumas. Pasvalio krašto paveldo e. biblioteka PASVALIA (portalas www.pasvalia.lt) yra viena iš pirmųjų (sukurta 2009 m.) regionų skaitmeninto kultūros paveldo sklaidos iniciatyvų Lietuvoje. Siekiant atitikti šiuolaikinių vartotojų poreikius sistema nuolatos atnaujinama, kuriamos naujos elektroninės paslaugos. 2016 m. iš esmės atnaujintas ir pritaikytas mobiliesiems įrenginiams portalo dizainas. Tačiau remiantis gerąja praktika ir užsienio šalių patirtimi akivaizdu, kad kultūros paveldo portaluose nebepakanka pasiūlyti tik paieškos įrankių rinkinio, ypač atsižvelgus į faktą, kad šiandien veikia centrinės duomenų bazės – Epaveldas ir Europeana. Projektu siekiama atnaujinus portalo paveldo objektų bei metaduomenų tvarkymo duomenų bazės sistemą (šiuo metu dėl sparčiai besikeičiančių technologijų ribojančią tolimesnes portalo plėtros galimybes), atlikus turinio valdymo sistemos modulio integraciją, sukurti naujas paslaugas vartotojams.

Tikslas: didinti Pasvalio krašto kultūros paveldo sklaidą ir aktualinimą, įvairesnį panaudojimą ir atvirumą, pasitelkus šiuolaikines informacijos technologijas ir atnaujinus e. bibliotekos „Pasvalia“ duomenų bazės valdymo įrankį.

Tikslinė auditorija. Pasvalio krašto bendruomenė, Lietuvos, išeivijos bendruomenės, užsienio šalių vartotojai, besidomintys kultūros paveldu.

Uždaviniai:

1. Išanalizuoti dabartinės duomenų bazės valdymo sistemą ir parengti keitimų sąrašą.

2. Atnaujinti duomenų bazės sistemą, integruoti papildomus modulius ir sąsajas su Europeana/Epaveldas (programavimo darbai).

3. Rengti naujas virtualias parodas ir praturtinti jas Europeana/Epaveldas objektais.

4. Testuoti atnaujintą duomenų bazę ir parengtas parodas.

5. Vykdyti portalo turinio sklaidą ir vartotojų įtraukimo veiklas, edukacinius portalo pristatymus.

6. Projekto veikloms pasitelkti vietos kultūros, švietimo ir ugdymo įstaigas.

7. Vykdyti projekto rezultatų sklaidą ir viešinimą.

Visi uždaviniai sėkmingai įgyvendinti. Atnaujinta portalo paveldo objektų bei metaduomenų tvarkymo duomenų bazės sistema, atlikta turinio valdymo sistemos modulio integracija. Sukurtos naujos elektroninės paslaugos vartotojams, kurios taip pat iš pradžių buvo testuojamos ir tobulinamos:

1) Virtualios parodos-pasakojimai. Sukurtos 5 virtualios parodos, praturtintos ne tik specialiai atrinktais Lietuvos institucijų saugomais objektais, bet ir anksčiau niekur neskelbtais objektais, kurie sukaupti Europos ir JAV atminties institucijose (sistemos administratoriaus aplinkoje betarpiškai vykdoma susijusių objektų paieška daugiau kaip 53 mln. objektų turinčioje „Europeana“ sistemoje bei Amerikos skaitmeninėje bibliotekoje, surasta aktuali medžiaga ir nuorodos į pirminį šaltinį integruojamos į „Pasvalia“ aplinką);

2) Kultūros paveldo objektų ženklinimas Kūrybinių bendrijų turinio naudojimo licencijomis, remiantis 2017 m. LNB parengta kultūros paveldo objektų ženklinimo metodika.

Bendradarbiaujant su Pasvalio krašto muziejumi, rajono švietimo ir ugdymo įstaigomis buvo organizuoti edukaciniai portalo pristatymai regiono bendruomenei viešosiose ir kaimų bibliotekose bei švietimo ir ugdymo įstaigose ir kt. Iš viso edukaciniuose pristatymuose dalyvavo 282 asmenys.

Išleistas leidinukas „Atrask Pasvalią naujai“ apie naujas ir atnaujintas elektroninės bibliotekos „Pasvalia“ galimybes (finansuotas Pasvalio rajono savivaldybės lėšomis). Leidinukas išplatintas per edukacinius portalo pristatymus renginių dalyviams.

**Projektas „Informacijos pasaulyje: suprask, vertink, naudok“ (vykdomas 2-iem etapais)**

**Pateiktas Lietuvos kultūros tarybos Kultūros rėmimo fondo lėšomis finansuojamai programai „Medijų ir informacinio raštingumo skatinimo projektai“. Visas projekto biudžetas 6500 Eur. Gautas dalinis Lietuvos kultūros tarybos finansavimas – 5200 Eur (2017 m. gauta 2600 Eur, 2018 m. gauta 2600 Eur), Pasvalio rajono savivaldybė 2017 m. skyrė 1300 Eur.**

Tikslai: ugdyti aktyvius ir sumanius informacijos vartotojus ir kūrėjus, gebančius naudotis, vertinti, analizuoti tradicinėmis ir šiuolaikinėmis medijomis perduodamą informaciją bei patiems kurti naują socialinių medijų turinį; lavinti bibliotekininkų kompetencijas, reikalingas informacijos vartotojų ugdymui.

Uždaviniai:

1. Sukurti medijų ir informacinio raštingumo mokymo programą bei mokymosi medžiagą, pritaikytą vyresnio ir senyvo amžiaus žmonių mokymosi gebėjimams ir poreikiams.

2. Organizuoti mokymus, ugdančius gebėjimus suprasti medijų vaidmenį visuomenėje; rasti, analizuoti ir kritiškai vertinti informaciją; išreikšti save ir kurti turinį įvairiose medijose.

3. Kelti bibliotekininkų bei bendruomenių narių atstovų kvalifikaciją ugdyti sumanius informacijos vartotojus, sukuriant metodines rekomendacijas ir vykdant mokymus.

4. Stiprinti bendradarbiavimą su Pasvalio TAU bei Pasvalio rajono bendruomenių sąjunga, siekiant užtikrinti jų narių dalyvavimą pilietiniame ir socialiniame gyvenime.

Projekto aktualumas. Statistiniai duomenys rodo, kad Pasvalio rajono bendruomenė sparčiai sensta, apie 22 proc. gyventojų sudaro senyvo amžiaus asmenys. Todėl būtina jiems sudaryti galimybes integruotis į visuomenę, bendrauti su bendraminčiais, likti aktyviais visuomenės nariais. Viena iš sąlygų tai padaryti – tobulinti informacinio ir medijų raštingumo gebėjimus, nes XXI amžiuje socialinis, kultūrinis, ekonominis ir politinis gyvenimas neįmanomas be informacinių ir medijų priemonių, kurios vaidina svarbų vaidmenį formuojant žmonių elgesį ir įsitikinimus, daro įtaką ir asmeniniam, ir bendruomenės gyvenimui.

Projekto nauda. Projektu buvo siekiama ugdyti vyresnio ir senyvo amžiaus Pasvalio krašto gyventojų gebėjimus naudotis, vertinti ir analizuoti tradicinėmis ir šiuolaikinėmis medijomis perduodamą informaciją, tobulinti gebėjimus patiems kurti naują informaciją ir medijų turinį inovatyviais, etiškais ir kūrybiškais būdais. Projekto veiklos suteikė vyresnio ir senyvo amžiaus Pasvalio krašto gyventojams būtinąsias kompetencijas išmaniai naudotis tradicinėmis žiniasklaidos priemonėmis bei šiuolaikinėmis skaitmeninėmis technologijomis, skatino aktyvų pilnavertišką dalyvavimą socialiniame ir visuomeniniame gyvenime, prisidėjo prie mokymosi visą gyvenimą įgūdžių stiprinimo.

Tikslinė grupė: vyresnio ir senyvo amžiaus Pasvalio krašto gyventojai, TAU universiteto studentai, Pasvalio krašto bendruomenių sąjungos nariai, bibliotekininkai.

Projekto veiklos:

1. Specialiai vyresnio ir senyvo amžiaus žmonių mokymosi gebėjimams ir poreikiams pritaikytos MIR mokymo programos ir mokymosi medžiagos sukūrimas. Mokymosi programos (apie 56–60 akad. val.) uždaviniai ugdyti gebėjimus suprasti medijų vaidmenį visuomenėje; rasti, analizuoti ir kritiškai vertinti informaciją; išreikšti save ir kurti turinį įvairiose medijose.

2. Vyresnio ir senyvo amžiaus žmonių mokymai, apjungiantys teorinius, praktinius užsiėmimus bei susitikimus-diskusijas su medijų profesionalais.

3. Vykusių mokymų vertinimas.

4. Mokymo programos tobulinimas, atsižvelgiant į vertinimo metu gautas pastabas.

5. Metodinių rekomendacijų bibliotekininkams parengimas. Šis informacinis produktas turės ilgalaikį poveikį tikslinei grupei, juo galės naudotis ir visos Lietuvos švietėjai.

6. Bibliotekininkų ir bendruomenių atstovų mokymai (16 akad. val.) naudotis sukurta mokymų programa ir metodinėmis rekomendacijomis.

Projekto pradžia 2017 m. liepos 1 d., projekto pabaiga 2018 m. gruodžio 1 d.

2017 m. buvo įgyvendintos 1-ajame projekto etape numatytos veiklos.

2018 m. antrojo projekto įgyvendinimo etapo metu projekto veiklomis siekta įgyvendinti šį projekto tikslą: ugdyti aktyvius ir sumanius informacijos vartotojus ir kūrėjus, gebančius naudotis, vertinti, analizuoti tradicinėmis ir šiuolaikinėmis medijomis perduodamą informaciją bei patiems kurti naują socialinių medijų turinį; lavinti bibliotekininkų kompetencijas.

Vykdyti uždaviniai:

1. Organizuoti mokymus, ugdančius gebėjimus suprasti medijų vaidmenį visuomenėje; rasti, analizuoti ir kritiškai vertinti informaciją; išreikšti save ir kurti turinį įvairiose medijose.

2. Kelti bibliotekininkų bei bendruomenių narių atstovų kvalifikaciją ugdyti sumanius informacijos vartotojus, sukuriant metodines rekomendacijas ir vykdant mokymus.

Įgyvendintos veiklos:

Pasitelkus projekto partnerius – asociaciją „Pasvalio rajono Trečiojo amžiaus universitetas“ ir Pasvalio rajono bendruomenių sąjungą, įsipareigojusius telkti narius mokymams ir užtikrinti informacijos apie mokymus sklaidą, pagal sukurtą programą vykdyti vyresnio ir pagyvenusio amžiaus asmenų mokymai. Iš viso surengta 10 (po 3 akad. val.) mokymų tema „ Šiuolaikinės medijos, informacijos ištekliai ir visuomenės įtikinėjimas, propaganda, dezinformacija“ ir „Medijų turinio kūrimas“, kuriuose dalyvavo 30 dalyvių.

Mokymų dalyviai vertino mokymų kokybę bei pateikiamos informacijos aktualumą. Remiantis šiais duomenimis, baigus mokymus, mokymo programa buvo pakoreguota ir galutinai parengta.

Buvo sukurtos metodinės rekomendacijos bibliotekininkams, kaip tinkamai organizuoti medijų ir informacinio raštingumo mokymus vyresnio ir senyvo amžiaus žmonėms, vykdyti bibliotekininkų mokymai (8 akad. val.), kuriuose dalyvavo 20 bibliotekininkų.

**Projektas „Praleisk laisvalaikį kitaip: atradimai meniniuose labirintuose“.**

**Dalinai finansuotas Pasvalio rajono savivaldybės Bendruomeninės veiklos ir jaunimo rėmimo programos lėšomis, 500 Eur.**

Projekto tikslas: sudaryti sąlygas prasmingam jaunimo laisvalaikio užimtumui ir saviraiškai, kūrybiškumo ugdymui bei įsitraukimui į meninę veiklą, didelį dėmesį skiriant mažiau motyvuotam ir mažiau galimybių išreikšti save turinčiam jaunimui.

Projekto uždaviniai:

1. Organizuoti aktyvias kūrybines-edukacines veiklas, tenkinančias jaunų žmonių laisvalaikio ir saviraiškos poreikius.

2. Ugdyti jaunimo kultūrinės ir meninės kūrybos gebėjimus, teikiančius daugiau galimybių sėkmingai integruotis į visuomenę.

3. Plėsti jaunimo kultūrinį akiratį, motyvuoti ir skatinti išmėginti įvairias tradicines ir šiuolaikines meno raiškos priemones.

4. Į veiklas įtraukti mažiau motyvuotą ir mažiau galimybių išreikšti save turintį jaunimą.

5. Vykdyti projekto veiklų ir rezultatų viešinimą.

Šiems uždaviniams įgyvendinti 2018 m. birželio–spalio mėnesiais buvo organizuotas edukacinių-šviečiamųjų renginių ciklas:

2018 m. birželio–spalio mėnesiais buvo organizuojamas edukacinių-šviečiamųjų renginių ciklas:

„Teatrinės improvizacijos“. Susitikimas su Pasvalio jaunimo teatro DrAma jaunaisiais aktoriais. 2018 m. birželio 18 d. įvyko renginys, kuris padėjo ugdyti jaunimo meninę raišką ir kūrybiškumą, jaunuoliai įgijo bendrą supratimą apie teatro kūrybą, išbandė save kuriamose situacijose, išmoko greitos reakcijos, pasitikėjimo savimi, nebijoti ‚pasirodyti prieš kitus“ įgavo sceninių įgūdžių, pramoko tolerancijos, kantrybės ir bendravimo įgūdžių. Dalyvių skaičius – 25 jaunuoliai.

„Literatūrinis performansas“. 2018 m. rugsėjo 14 d. bibliotekos kiemelyje vyko jaunųjų kūrėjų sambūris. Jaunimas bandė kurti eiles, dalyvavo žaidime surask tinkamą žodį eilėraščiui. Vyko skaitymo performansas – skaitovai turėjo visišką laisvę improvizuoti skaitomą tekstą. Renginys leido kiekvienam atrasti savo dar nepažįstamas kerteles, o svarbiausia įrodė, kad visi galime kurti. Dalyvių skaičius – 50 jaunuolių.

Kūrybinės dirbtuvės su dailininku Arvydu Gudu. 2018 m. birželio-rugpjūčio mėnesiais vykusiuose užsiėmimuose dalyviai galėjo išradingai ir drąsiai eksperimentuoti, improvizuoti ir lavinti kūrybiškumą, meninę įžvalgą ir mąstymą bei išmėginti dailės meno raiškos priemones. Dalyvavo 35 jaunuoliai.

Projekto veiklos buvo fiksuojamos nuotraukose, parengta fotografijų paroda „Mūsų atradimai meniniuose labirintuose“, informacija skelbiama rajono laikraštyje „Darbas“, platinami renginių skelbimai ir kvietimai.

**Projektas „Atviros jaunimo erdvės „Mono arba Stereo“ prieinamumo didinimas ir paslaugų modernizavimas“.**

**Finansuotas Jaunimo reikalų departamento prie Socialinės apsaugos ir darbo ministerijos, 3407 Eur.**

Projekto tikslas – suteikti prasmingos veiklos ir užtikrinti saugaus laisvalaikio galimybes Pasvalio krašto jaunimui nuo 14 iki 29 metų, ypatingą dėmesį skiriant mažiau galimybių turintiems ir saviraiškos erdvės nerandantiems jaunuoliams bei palengvinti jų integraciją į socialinę aplinką.

Projekto uždaviniai:

1. Suteikti saugią erdvę jaunimui būti, susipažinti ir bendrauti bei siūlyti jaunuolių poreikius atitinkančias laisvalaikio veiklas, prisidedančias prie visapusiško asmenybės tobulėjimo, socialinių ir gyvenimo įgūdžių tobulinimo.

2. Organizuoti jaunimo poreikius atitinkančią veiklą, stiprinant jauno žmogaus sveikatingumą, pozityvų požiūrį į sveiką gyvenseną, psichologinės sveikatos saugojimą bei ugdant gebėjimus, reikalingus sėkmingai integracijai į darbo rinką.

3. Stiprinti tarpžinybinį bendradarbiavimą Pasvalio savivaldybėje bei į projekto veiklas įtraukti socialinę atskirtį patiriančius jaunus žmones.

4. Kelti jaunimo darbuotojų kvalifikaciją ir tobulinti jų profesines bei organizacines kompetencijas.

Pasvalio krašto jaunimui (nuo 14 iki 29 metų) buvo sudarytos galimybės užsiimti prasminga veikla ir saugiai leisti laisvalaikį, ypatingas dėmesys skirtas mažiau galimybių turintiems ir saviraiškos erdvės nerandantiems jaunuoliams, siekiant palengvinti jų integraciją į gyvenamąją aplinką. Pagerintos jaunimo erdvės patalpos, jos pritaikytos neformaliam ir atpalaiduojančiam buvimui bei bendravimui, neįpareigojančioms laisvalaikio veikloms, įsigytas tam reikalingas inventorius ir priemonės. Įgyvendinant projektą organizuotos veiklos, stiprinančios jaunuolių sveikatingumą, pozityvų požiūrį į sveiką gyvenseną, psichologinės sveikatos saugojimą bei ugdančios gebėjimus, reikalingus sėkmingai integracijai į darbo rinką. Jaunuoliai tobulino socialinius, laisvalaikio ir gyvenimo įgūdžius, ugdėsi verslumo bei darbo rinkai reikalingus įgūdžius, įsitraukė į visuomeninę veiklą, įgavo veiklos vykdymo ir organizavimo patirties. Įvairių veiklų metu siekta stiprinti jaunuolių psichologinį imunitetą, didinti pasitikėjimą savimi, gebėjimą kritiškai mąstyti, tobulinti asmenines bei socialines kompetencijas. Nerandantiems savirealizacijos erdvės viduje buvo sudarytos sąlygos išbandyti save lauke. Jaunuoliai skatinti patys imtis iniciatyvos ir įgyvendinti savo idėjas. Teikta socialinė, pedagoginė ir psichologinė pagalba, informavimo bei konsultavimo jaunimui aktualiais klausimais paslaugos (savanorystės, įsidarbinimo, renginių organizavimo ir t.t.). Taikant individualaus darbo principus siekta bendrauti ne tik su jaunuoliu, bet ir su jo gyvenamoje aplinkoje esančiais žmonėmis. Vadovaujantis Lietuvos Respublikos savanoriškos veiklos įstatymo nuostatomis dirbta su jaunais žmonėmis norinčiais savanoriauti, siekiant užtikrinti sistemingą ilgalaikės savanorystės veiklą Pasvalio savivaldybėje.

Vyko glaudus tarpžinybinis bendradarbiavimas su savivaldybės teritorijoje esančiomis su jaunimu dirbančiomis institucijomis – švietimo įstaigomis, Visuomenės sveikatos biuru, Švietimo pagalbos tarnyba, policija, bendruomene, teritorine darbo birža ir jaunimo darbo centru. Tokiu būdu į erdvės organizuojamas veiklas įtraukti neaktyvūs, niekur nedalyvaujantys jauni žmonės, patiriantys socialinę atskirtį, nesidomintys juos supančia aplinka, nerandantys saugios erdvės, kur galėtų leisti savo laisvalaikį, neapribojant jų tam tikromis taisyklėmis, reikalavimais, lankomumu.

Įgyvendinamos veiklos viešintos žiniasklaidoje, miesto erdvėse, mokyklose, įstaigose, internetinėje erdvėje, socialiniuose tinklapiuose.

TĘSTINIŲ PROJEKTŲ VEIKLOS

**Bibliotekos darbuotojai prisideda įgyvendinant Pasvalio rajono savivaldybės** **projektą „Business Bag“ (2014–2020 m. INTERREG V-A Latvijos ir Lietuvos programa).**

Pasvalio M. Katiliškio viešoji biblioteka dalyvauja įgyvendinant tarptautinį projektą tarp Pasvalio rajono savivaldybės administracijos ir Bauskės savivaldybės (Latvija) „Modernaus tarpvalstybinio vaikų ir jaunimo verslumo kompetencijų ugdymo tinklo bibliotekose kūrimas“ (LLI-155 „Business bag“) pagal 2014–2020 m. Interreg V-A Latvijos ir Lietuvos bendradarbiavimo programą.

Projekto įgyvendinimas pradėtas 2017 m. gegužės 2 d. Bendra projekto vertė – 628 tūkst. Eur. Didžioji šios sumos dalis – 534 tūkst. Eur – gauta iš Europos Sąjungos „Interreg“ programos. Pasvalio rajonui tenkanti sumos dalis – 214 tūkst. Eur. Projektą numatoma įgyvendinti iki 2019 m. vasario 28 d.

**Projekto tikslas** – sutvarkytose ir jaunimui pritaikytose erdvėse įkurti vaikų ir jaunimo verslumo ugdymo centrą, kuriame verslumo įgūdžius turės galimybę lavinti  6–19 metų amžiaus vaikai ir jaunimas. Projekto metu parengta pilotinė 3 dalių neformalaus verslumo ugdymo programa 6–10, 11–15 ir 16–19 vaikų ir jaunimo amžiaus grupėms. Pagal parengtą programą apmokyti bibliotekų darbuotojai ir mokytojai dirbti su vaikais ir jaunimu. Per simuliacinius žaidimus, darbą tarptautinėse grupėse ir stovyklose vaikai ir jaunimas generavo inovatyvias verslo idėjas, ugdėsi verslumo įgūdžius, bendravo ir bendradarbiavo. Projekto metu taip pat vyksta susitikimai su verslininkais ir valdžios atstovais, kurių metu pristatoma parengta neformalaus verslumo ugdymo programa ir pasiekti rezultatai.

Projekto metu vyksta Pasvalio Mariaus Katiliškio viešosios bibliotekos modernizacijos darbai, kurių metu iškils mansarda, bus įrengtas dengtas vidinis bibliotekos kiemelis bei sutvarkytos vidaus patalpos, kuriose vyks verslumo akademijos užsiėmimai vaikams ir jaunimui.

2018 m. vykusios veiklos:

Verslumo ugdymo  užsiėmimai „Catch up cross border bussines ideas“ 11–19 metų vaikams ir jaunimui (vasario 2 d.  Latvijoje, Bauskės rajone, Bērzi kaimo Īslīce vidurinėje mokykloje ir vasario 9 d. Bauskės gimnazijoje). Vasario 2 d. užsiėmimuose dalyvavo dvidešimt aštuoni 6–8 klasių mokiniai iš Pasvalio Lėvens pagrindinės mokyklos Ustukių pagrindinio ugdymo skyriaus ir Pumpėnų gimnazijos bei trisdešimt Latvijos moksleivių, o vasario 9 d. užsiėmimuose dalyvavo dvidešimt aštuoni Pasvalio Petro Vileišio gimnazijos moksleiviai bei trisdešimt Latvijos moksleivių. Moksleivius lydėjo, darbą tarptautinėse grupėse koordinavo ir verslo idėjas padėjo generuoti verslumo ugdymo mentorės – bibliotekininkės ir pedagogės iš Pasvalio ir Bauskės savivaldybių. Užsiėmimus vedė Iveta Cirulė, RISEBA aukštosios mokyklos verslo inkubatoriaus vadovė, Latvijos studentų verslo inkubatorių iniciatorė ir aktyvi dalyvė ir Inga Uvarova – Verslo ir finansų mokyklos verslo inkubatoriaus vadovė ir lektorė. Verslumo užsiėmimai vyko anglų, latvių ir lietuvių kalbomis, o pagrindinė moksleivių užduotis buvo dirbant tarptautinėse komandose sukurti savo verslo idėją: nuo idėjos iki realaus įgyvendinimo ir vėliau ją pristatyti savo kolegoms.

Verslo idėjų konkursas „Jaunieji verslininkai be sienų“ (balandžio 27 d. Bauskės kultūros centre). Buvo pristatomos ir vertinamos verslo idėjos pagal tris amžiaus grupes: pavieniai vaikai 6–10 metų grupėje (iš viso 16 vaikų)  ir jaunimo komandos 11–15 metų ir 16–19 metų amžiaus grupėse (iš viso konkurse dalyvavo 23 komandos). Verslo idėjas vertino tarptautinė konkurso komisija, kuri buvo sudaryta iš Pasvalio rajono ir Bauskės savivaldybių atstovų, bibliotekininkų, verslininkų. Pasvalio rajono savivaldybei atstovavo Savivaldybės mero pavaduotojas P. Balčiūnas, „Versli Lietuva“ atstovė regione N. Trinskienė bei Pasvalio Mariaus Katiliškio viešosios bibliotekos darbuotojos J. Genytė ir V. Samulėnienė. Komisija 10 balų sistemoje pagal nustatytus  kriterijus (reprezentatyvumas, realistiškumas, verslo modelio pagrįstumas ir t. t.) vertino ir rinko kiekvienos grupės geriausią verslo idėją. Vertinant verslo idėjas, didelis dėmesys buvo skiriamas Latvijos ir Lietuvos bendradarbiavimo aspektui (ar komanda sudaryta iš abiejų šalių atstovų, kokia galimybė įgyvendinti idėją kitoje šalyje).

Tarptautinė verslumo vasaros stovykla (birželio 4–10  d. Anykščių rajone, Andrioniškio kaime esančioje kaimo turizmo sodyboje „Pušų takas“), kurioje savo kompetencijas verslo ir mentorystės srityse gilino 11–19 metų amžiaus būsimieji verslininkai – geriausiai pasirodę šių metų balandžio mėnesį Bauskėje vykusiame Verslo idėjų konkurse, ir jų mentoriai – mokytojai ir bibliotekos darbuotojai iš Pasvalio ir Bauskės savivaldybių. Iš viso stovykloje dalyvavo 40 vaikų iš Lietuvos ir Latvijos bei 20 projekto mentorių. Stovyklos programa apėmė veiklas mentoriams, vaikams ir jaunimui, bendras veiklas visiems stovyklos dalyviams, taip pat įdomią kultūrinę edukacinę programą, susietą su vietinio verslo ir turizmo vystymu.

Verslo mugė (rugsėjo 8 d. Bauskėje). Mugės dalyviams – pradinių klasių moksleiviams iš Pasvalio Lėvens pagrindinės mokyklos ir vyresniems moksleiviams iš Pumpėnų gimnazijos kartu su moksleiviais iš Bauskės – buvo suteikta galimybė parduoti savo atsivežtus rankdarbius. Vaikus lydėjo ir dalyvauti mugėje padėjo projekto mentorės – vaikų mokytojos ir Pasvalio Mariaus Katiliškio viešosios bibliotekos darbuotojos.

Verslumo ugdymo patirties mainai. Rugsėjo 17–21 dienomis bibliotekos direktorė Danguolė Abazoriuvienė, Vartotojų aptarnavimo centro vedėja bei projektų vadovė Rita Bedulytė, Jaunimo erdvės darbuotoja Vaida Gabrienė dalyvavo tarptautinėje gerosios patirties pasikeitimo kelionėje į Danijos karalystę. Šios kelionės tikslas – susipažinti su Danijos bibliotekų sistema ir jų teikiamomis paslaugomis, skatinti kūrybiškai perduoti ir perimti patirtį bei ją pritaikyti įvairiose bibliotekų veiklose, susipažinti su verslumo ugdymu ir skatinimu mokyklose. Kelionės metu buvo aplankytos aštuonios programoje numatytos įvairių Danijos miestų bibliotekos. Delegacijų atstovai taip pat turėjo galimybę pasivaikščioti po nacionalinę Karališkąją biblioteką, kitaip dar vadinama „Juoduoju deimantu“, kuri yra laikoma didžiausia ir svarbiausia biblioteka visoje Skandinavijoje.

Jaunimo verslumo forumas „Pasvalys–Bauskė: bendradarbiavimas be sienų“ (spalio 18 d. Raubonių kaimo turizmo sodyboje „Tatulos vingiai“). Dalyvavo moksleiviai iš Lietuvos ir Latvijos bei projekto mentoriai. Šio renginio vienas iš pagrindinių tikslų – pasidalinti gerąja jaunųjų verslininkų patirtimi kuriant ir įgyvendinant savo verslą. Taip pat aptartas pirmasis projekto etapas, kurio metu buvo kuriamos tarptautinės verslo idėjos bei buvo suorganizuotas verslo idėjų konkursas Latvijoje.

**„Libr-A: Į pagalbą Pasvalio ūkininkams“. 2011–2012 m., finansuotas tarptautinės organizacijos EIFL.**

Toliau buvo tęsiamos projekto veiklos: teikiamos spausdinimo paslaugos, pildyta Pasvalio krašto žemdirbiams skirta interneto svetainė <http://www.pasvaliodirva.lt>.

**„Tarpvalstybinio verslui palankių bibliotekų tinklo kūrimas“. 2012 m. gegužė – 2014 m. lapkritis, dalinai finansuotas Europos regioninės plėtros fondo lėšomis iš Lietuvos ir Latvijos bendradarbiavimo per sieną 2007–2013 m. programos.**

Toliau buvo tęsiamos projekto veiklos. Įkurtame verslo informacijos centre, teikiamos paslaugos verslininkams:

* Leidiniai verslui.
* E. paslaugos interneto svetainėje http://verslui.pasvalys.lt.
* Vieno langelio paslaugos: bendra prieiga prie visų bibliotekos teikiamų paslaugų – elektroninių, verslo informacijos, viešosios interneto prieigos, biuro paslaugų.
* Erdvė verslininkams reklamuoti savo produkciją ir diskutuoti jiems aktualiais klausimais.
* Patalpos renginiams ir susitikimams (10 darbo vietų mokymų klasė, konferencijų salė), kuriuose galima rengti verslumą skatinančius renginius ir/ar mokymus.

 **„Pasvalio Mariaus Katiliškio viešoji biblioteka – skaitmeninės kompetencijos centras“. 2013 m., dalies finansuotas Lietuvos Kultūros ministerijos (Bibliotekų plėtros programa).**

Buvo tęsiamos projekto veiklos. Organizuojami mokymai pagal projekte sukurtas edukacines programas, administruojama ir pildoma interneto svetainė <http://edukacija.psvb.lt/>, skirta vaikams ir jaunimui talpinti sukurtą skaitmeninį turinį bei skaitmeniniu ugdymu užsiimantiems darbuotojams dalintis savo žiniomis ir patirtimi.

**E. bibliotekos „Pasvalia“ kūrimas.**

Įgyvendinus projekto „PASVALIOS modernizavimas ir plėtra“ veiklas modernizuota ir atnaujinta interneto svetainė. Toliau buvo kuriamas skaitmeninis „Pasvalios“ turinys: skaitmeninami nauji dokumentai, aprašomi nekilnojamieji objektai. Vykdoma „Pasvalios“ sklaida.

**Pasvalio M. Katiliškio biblioteka padeda įgyvendinti tęstinį projektą „Šiaurės verdenės“.**

Pasvalio biblioteka yra žurnalo „Šiaurietiški atsivėrimai“ visuomeninės redakcijos partnerė, rašo ir padeda įgyvendinti projektą „Šiaurės verdenės“. Projektą kasmet dalinai finansuoja Spaudos radijo ir televizijos rėmimo fondas bei Pasvalio rajono savivaldybė.

2019 M. GAUTAS PROJEKTŲ FINANSAVIMAS

**Projektas „Atradimai tau po kojomis“.**

Lietuvos kultūros tarybos Kultūros rėmimo fondo lėšomis finansuojama programa „Atminties institucijos: inovatyvių paslaugų kūrimo, sklaidos ir viešinimo projektai“, 6400 Eur.

Projekto tikslas ugdyti bibliotekoje ikimokyklinio ir jaunesnio mokyklinio amžiaus bei specialiųjų poreikių turinčių vaikų ir jaunuolių bendruosius gebėjimus ir socialinius įgūdžius, tam panaudojant žaidimus ir inovatyvias kompiuterines technologijas.

Uždaviniai:

1. Bibliotekos vaikų erdvėje įrengti interaktyvias edukacines grindis.

2. Surengti mokymus, siekiant kelti bibliotekininkų kvalifikaciją dirbant su ikimokyklinio ir jaunesnio mokyklinio amžiaus vaikais bei vaikais ir jaunuoliais, turinčiais specialiųjų poreikių.

3. Parengti ir vykdyti 4 edukacines žaidimų programas panaudojant interaktyvias grindis.

4. Vesti kasdieninius edukacinius užsiėmimus su mažaisiais bibliotekos lankytojais, nepastebimai juos įtraukiant į mokymosi procesą.

5. Vykdyti keitimosi gerąja patirtimi veiklą: organizuoti patirties keitimosi seminarą „Žaidimai bibliotekoje“.

6. Pristatyti naują bibliotekos paslaugą bendruomenei ir populiarinti ją ugdymo įstaigose, siekiant kuo platesnio įrangos panaudojimo.

**Projektas „Tekančio laiko ženklai“.**

Lietuvos kultūros tarybos Kultūros rėmimo fondo lėšomis finansuojamai programai „Atminties institucijos: inovatyvių paslaugų kūrimo, sklaidos ir viešinimo projektai“, 8800 Eur.

Tikslas: Lietuvių literatūros tyrinėtojos, kritikės, eseistės, kraštietės profesorės Vandos Zaborskaitės visapusiškas prisiminimas ir atminimo įamžinimas bei jai skirtos ekspozicijos Vaškų Vandos Zaborskaitės bibliotekoje atnaujinimas.

**Projektas „Renginių ciklas „Dienos ir naktys 2019: Lietuva ir pasaulis“.**

## Lietuvos kultūros tarybos Kultūros rėmimo fondo lėšomis finansuojama programa „Tolygi kultūrinė raida“, finansavimo suma dar nepatvirtinta, planuojama 4560 Eur.

Tikslai:

Sutelkti Pasvalio krašto bendruomenės narius bendrai kultūrinei, meninei, pažintinei ir kūrybinei veiklai, siekiant didinti jų aktyvumą, mažinant kultūrinę, socialinę ir informacinę atskirtį, stiprinti bibliotekos ir bendruomenės tarpusavio ryšį, kurti patrauklią kultūrinę aplinką Pasvalio krašto bendruomenės nariams.

## Skatinti bendruomeniškumo dvasią ir patriotiškumą, norą didžiuotis savo kraštu ir pasaulyje gyvenančiais lietuviais bei lietuvių kilmės asmenimis, kurie yra vienos Lietuvos dalis, jos stiprybės, vienybės, pažangos ir išlikimo garantas.

**Projektas „Lėlių teatro magija bibliotekoje“.**

Lietuvos kultūros tarybos Kultūros rėmimo fondo lėšomis finansuojama programa „Tolygi kultūrinė raida“, finansavimo suma dar nepatvirtinta, planuojama 3210 Eur.

Tikslai:

Supažindinti tikslinę auditoriją su teatro menu, sudaryti palankias sąlygas jiems tapti tautos meninės kultūros dalimi, plėtotis jų doroviniam ir estetiniam jautrumui aplinkai, gamtai, žmogui, kultūrai, formuotis jų kritiniam mąstymui.

Įtraukti tikslinę auditoriją į aktyvią kūrybinę veiklą, puoselėti saviraiškos ir kūrybos gebėjimus, meno pagalba ugdyti poreikį bendrauti ir bendradarbiauti, atrasti kūrybos džiaugsmą, plėsti kultūrines, menines ir socialines kompetencijas.

Per teatro meną formuoti tikslinės auditorijos poreikį skaityti, populiarinti skaitymą kaip prasmingą laisvalaikio praleidimo formą.

**Projektas „Mono arba Stereo: patirtys, emocijos, spalvos“.**

Jaunimo reikalų departamentas prie Socialinės apsaugos ir darbo ministerijos, 5054 Eur.

Projekto tikslas – suteikti prasmingos veiklos ir saugaus laisvalaikio galimybes savirealizacijos erdvės nerandantiems 14–29 metų amžiaus Pasvalio krašto jaunuoliams, padėti jiems ugdytis šiuolaikinėje visuomenėje būtinas kompetencijas ir įgūdžius, padėti jiems integruotis į visuomenės gyvenimą bei gyvenamąją aplinką.

Projekto uždaviniai:

1. Suteikti jaunimui draugišką ir saugią erdvę būti, bendrauti ir socializuotis, sudaryti palankias sąlygas jų saviraiškai, prasmingam laisvalaikio praleidimui.

2. Organizuoti neformalaus ugdymo veiklas, skirtas asmeniniam ir socialiniam jaunimo, ypač turinčio mažiau galimybių, augimui, verslumo ugdymui, darbo rinkai reikalingų kompetencijų ir įgūdžių įgijimui, siekiant sėkmingos socialinės integracijos į bendruomenę ir darbo rinką.

3. Sudaryti sąlygas jaunimui įsitraukti į visuomeninę veiklą, ugdyti pilietiškumą, lavinti kritinį mąstymą ir sugebėjimą orientuotis dinamiškoje visuomenėje.

4. Skatinti tarpžinybinį bendradarbiavimą su jaunimu dirbančiomis organizacijomis, formuoti teigiamą jaunimo erdvės įvaizdį ir viešinti jos veiklą bei gerinti atviro darbo su jaunimu kokybę keliant jaunimo darbuotojų kvalifikaciją.

Bibliotekos direktorė Danguolė Abazoriuvienė